Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 281/02)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa julkaisupäivästä.

YHTENÄINEN ASIAKIRJA

”HARICOT DE CASTELNAUDARY”

EU-nro: PGI-FR-02450 – 8.3.2019

SAN ( ) SMM (X)

1. nimi

”Haricot de Castelnaudary”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

”Haricot de Castelnaudary” on Phaseolus vulgaris -lajin kuiva valkoinen lingot-tyyppinen papu, jolla on seuraavat ominaisuudet:

— valkoinen norsunluun väri,

— suurikokoinen siemen, jonka tuhannen siemenen paino on 440–690 grammaa,

— lieriömäinen ja munuaismainen muoto,

— kosteuspitoisuus enintään 16 prosenttia,

— nopea uudelleenhydraatio, minkä vuoksi liotusaika on vain 1–4 tuntia.

Sitä pidetään kaupan ainoastaan kuivina siemeninä.

Uudelleenhydraatiokyvyn ansiosta keitetyn Haricot de Castelnaudary -pavun suussa tuntuvia aistinvaraisia ominaisuuksia ovat pehmeys ja suussasulavuus. Se ei hajoa ja sen pinta tuntuu ohuelta. Nämä tunnusomaiset ominaisuudet ovat juuri niitä, mitä säilykevalmistajat ja ravintoloitsijat etsivät.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki Haricot de Castelnaudary -pavun tuotantovaiheet (kylvöstä sadonkorjuuseen) tapahtuvat rajatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tuotetta ei myydä irtotavarana suoraan kuluttajille.

Kuluttajamyyntiin tarkoitettu ”Haricot de Castelnaudary” pakataan verkkopusseihin, mikrorei’itettyihin pusseihin, pahvirasioihin, juuttipusseihin tai muihin ilmaa läpäiseviin pakkauksiin.

Tukkupakkaukset on tarkoitettu jalostettavaksi.

3.6. Tuotteen, johon rekisteröity nimi viittaa, merkitsemistä koskevat erityiset säännöt

–

4. Maantieteellisen alueen tarkka rajaus

Suojatun maantieteellisen merkinnän ”Haricot de Castelnaudary” alue kattaa seuraavat 69 kuntaa Auden departementissa:

Airoux, Baraigne, Belflou, Belpech, Bram, Cahuzac, Carlipa, Cassaigne (La), Cassés (Les), Castelnaudary, Cazalrenoux, Cumiès, Fajac-la-Relenque, Fanjeaux, Fendeille, Fonters-du-Razès, Force (La), Gaja-la-Selve, Generville, Gourvielle, Issel, Labastide-d'Anjou, Lafage, Lasbordes, Laurabuc, Laurac, Louvière-Lauragais (La), Marquein, Mas-Saintes-Puelles, Mayreville, Mézerville, Mireval-Lauragais, Molandier, Molleville, Montferrand, Montmaur, Montauriol, Orsans, Payra-sur-l'Hers, Pécharic-et-le-Py, Pech-Luna, Peyrefitte-sur-l'Hers, Peyrens, Pexiora, Plaigne, Plavilla, Puginier, Ribouisse, Ricaud, Saint-Amans, Sainte-Camelle, Saint-Gaudéric , Saint-Julien-de-Briola, Saint-Martin-Lalande, Saint-Michel-de-Lanès, Saint-Papoul, Saint-Paulet, Saint-Sernin, Salles-sur-l'Hers, Souilhanels, Souilhe, Soupex, Tréville, Villasavary, Villautou, Villeneuve-la-Comptal, Villepinte, Villesiscle, Villespy.

5. Yhteys maantieteelliseen alkuperään

Yhteys maantieteelliseen alueeseen perustuu Haricot de Castelnaudary -pavun maineeseen ja ominaisuuksiin, jotka johtuvat alueen luonnollisista ja inhimillisistä tekijöistä. Koska alueen maaperä ja sääolot ovat soveltuvia tämän pavun viljelyyn, käyttäjät, erityisesti säilykevalmistajat ja ravintoloitsijat, saavat siemeniä, joilla on haluttuja ominaisuuksia (nopea uudelleenhydraatio, pavun homogeenisuus ja mallon suussasulavuus).

Haricot de Castelnaudary -pavun maantieteellinen alue, joka sijaitsee Auden departementin länsilaidalla, on tasaisten tasankojen ja rinteiden (Lauragais’n laakso) alueella, jonka korkeus on 100–300 metriä.

Ilmastollinen avaintekijä ovat tuulet. Niiden vuoksi Castelnaudaryn alue, jonka sademäärä on keskimäärin 650 mm vuodessa, on Atlantin ilmaston ja Välimeren ilmaston alueiden välialue.

Alueella on kahdenlaisia tuulia noin 300 päivää vuodessa.

— Läntistä Cers-tuulta saadaan 200 päivää vuodessa. Se on korkeiden lämpötilojen vaikutusta lieventävä viileä ja kohtalainen tuuli, josta tulee talvella voimakkaampi kylmä tuuli.

— Idästä puhaltaa 100 päivää vuodessa merituuli Autan, joka on kesällä Föhn-tuulen kuivattama tuuli etelässä sijaitsevan Pyreneiden vuorijonon ja pohjoisessa sijaitsevan Montagne Noire -vuoren välillä.

Lämpötila tuotantoalueella on kesällä kuuma (keskimäärin 25–28 °C) ja talvella leuto (keskimäärin noin 10 °C), ja aluetta suojaavat yleiseltä sumulta Naurouzen harjanne, Montagne Noire -vuori ja Pyreneiden esikukkulat.

Papujen viljelymaan perustana on pääosin Castelnaudaryn molassi ja siihen liittyvät geologiset muodostumat. Maaperä on maantieteellisellä alueella syvää ja vähäkivistä, ja siinä on hyvä savi-silttitasapaino. Maaperä on pääasiassa savi- ja kalkkikivimaata, joka on koostumukseltaan hiesusavi- ja hiekkapitoista.

Kun cassoulet’n teollinen tuotanto lisääntyi alueella vuosina 1960–1980, alueen tuottajat alkoivat kehittää ja päivittää esi-isiensä asiantuntemusta Haricot de Castelnaudary -pavun viljelystä.

Tuottajien taitotieto näkyykin siinä, että

— kylvöaika määritetään optimaalisesti (T° maa-aines ≥ 10 °C) lohkoille, jotka valitaan savi- ja kalkkikiviominaisuuksien perusteella,

— viljelysten vedentarvetta seurataan tehokkaan varoitusjärjestelmän ja kasteluverkon avulla;

— sadonkorjuu tapahtuu ihanteellisesti pergamenttivaiheessa (pehmeät keltaiset/ruskeat palot ja vielä vihreät tai ruskeat lehdet, jotta siemeniä ei menetettäisi) ja kuivatus luonnollisesti ja nopeasti pellolla (alle 5 päivää).

Haricot de Castelnaudary -pavun korjuuta, lajittelua ja varastointia on myös kehitetty vuosien mittaan kertyneen asiantuntemuksen pohjalta (kosteuspitoisuuden hallinta, erien puhtaus, luokittelu).

Haricot de Castelnaudary -pavun kuiva siemen on valkoisen norsunluun värinen. Haricot de Castelnaudary -pavun tuhannen siemenen paino on 440–690 grammaa. Pavun muoto on lingot-pavuille luonteenomaisesti lieriömäinen ja munuaismainen ja kosteuspitoisuus on enintään 16 prosenttia.

Haricot de Castelnaudary -pavun erityispiirteet ovat seuraavat:

— kypsentämättömän siemenen nopea uudelleenhydraatio, mikä vähentää liotusaikaa (enintään 1–4 tuntia),

— ohut kuori, jota kypsentämisen jälkeen ei enää erota mallosta, joten sen rakenne on pehmeä ja suussasulava,

— kypsennetty siemen ei hajoa.

Nämä erityisominaisuudet ja erityisesti suussasulavan ja pehmeän koostumuksen aistinvaraiset ominaisuudet sekä uudelleenhydraation nopeus määrittävät laadun, jota Castelnaudaryn alueen säilykevalmistajat ja ravintoloitsijat haluavat alueen perinteisen cassoulet-ruoan valmistamiseksi.

Haricot de Castelnaudary -pavun ominaisuudet liittyvät alueen maaperään ja sääoloihin sekä kaikkien toimijoiden taitotietoon.

Vedensaanti ja tuulet ovat keskeisiä tekijöitä täydellisten papujen kasvatuksessa ja papujen nopeassa kuivaamisessa.

Haricot de Castelnaudary -pavun mallon keittämisenjälkeisen hienouden ja suussasulavan rakenteen saavat aikaan syvän kalkkikivimaaperän ja viljelysten vedentarpeeseen vastaavien säännöllisten sateiden yhdistelmä. Lisäksi tuottajat osaavat hallita viljelysten vedentarvetta. Ympäristöolot, tehokkaan kastelujärjestelmän käyttö ja tuottajien osaaminen estävät vesistressiä.

Kasvukauden lopussa lämmin, kuiva ja tuulinen ilmasto yhdessä tehokkaiden teknisten prosessien kanssa takaa Haricot de Castelnaudary -pavun optimaalisen laadun ja erien tasalaatuisuuden. Koska kasvukauden aikana tuulee lähes jatkuvasti, merkittävimmät papuja uhkaavat sairaudet voidaan ehkäistä, laatu on viljelyjakson lopussa parempaa ja luonnollinen kuivatus pelloilla nopeampaa. Pavuille tarkoitettujen puimavälineiden käyttö säilyttää myös mahdollisimman hyvin siemenen eheyden.

Haricot de Castelnaudary -pavun optimaalinen homogeenisyys varmistetaan lajittelulla (lajitteluerotin, tiheyserottelu, kivenkerääjä, optinen lajittelija). Erät koostuvat kokonaisista siemenistä, jotka ovat tasavärisiä, sopusuhtaisia ja epäpuhtauksista vapaita.

Optimaalisen liotusajan takaa kuivan siemenen nopea uudelleenhydraatio: pavun kuori on maantieteellisen alueen luonnollisten olosuhteiden ja toimijoiden taitotiedon yhdistelmän ansiosta ohut ja erät tasalaatuisia. Näin keittoaika lyhenee ja siemen pysyy ehjänä. Tämän ominaispiirteen vuoksi ”Haricot de Castelnaudary” vastaa jalostajien ja ravintoloiden korkeita vaatimuksia pavuille, joista valmistetaan pehmeistä ja suussasulavista pavuista koostuvaa cassouleta.

Papu on ollut alueen väestön perusravintoa 1700-luvulta.

Castelnaudaryn arrondissementin varainhoitajana toiminut Félicien Pariset (1807–1886) kirjoittaa vuonna 1867 julkaistussa teoksessaan ”Economie rurale, mœurs et usages du Lauragais”, ”(...) jauhokasvit – vehnä, hirssi (maissi) ja pavut – ovat maaseutuväestön ravinnon perusta. Työntekijät saavat luontoissuorituksina palkakseen kulutustaan vastaavan viljamäärän. Ainoastaan mausteita he joutuvat ostamaan. Maissi- tai hirssijauhokeitos ”millas” on ravinnossa keskeinen. Se on suosikkiruoka ja vähän kuin Midin kansallisruoka...toinen Lauragais’n alueella suosittu ruoka on cassoulet, joka valmistetaan sianlihasta ja pavuista (...)”.

Haricot de Castelnaudary -pavun arvostus perustuu siihen, että se on cassoulet’n tärkein ainesosa.

Cassoulet kuuluu tämän alueen ja erityisesti sen pääkaupungin Castelnaudaryn kulinaariseen perintöön.

Tästä syystä sen merkittävimmät valmistajat asettuivatkin juuri tälle alueelle.

Vuonna 1836 Castelnaudaryyn perustettiin ensimmäinen laitos, jossa cassouleta valmistettiin teollisesti. Vuosina 1960–1980 cassoulet’n valmistukseen liittyvän liikevaihdon valtaosasta vastasi viisi yritystä, jotka sijaitsevat Castelnaudaryn lähistöllä.

Haricot de Castelnaudary -pavun tuotannon kysyntä ja tuotanto lisääntyivät cassoulet’n kehityksen myötä.

Tuolloin alkanut Castelnaudaryn cassoulet’n tuotannon voimakas kasvu johti siihen, että sen pääainesosaa eli papuja tarvittiin lisää. Tuotanto laajeni niin nopeasti, että cassoulet’n jalostajat joutuivat aluksi hankkimaan papuja Euroopan ulkopuolelta. Jalostajat alkoivatkin pian kannustaa alueen viljelijöitä ryhtyä taas tuottamaan alueelle tunnusomaista viljelykasvia, jota heidän maineikkaaseen Haricot de Castelnaudary -reseptiinsä tarvittiin.

Vuonna 1992 tuotanto alkoi aidosti kasvaa erityisesti tehokkaiden laitteiden yhteisoston ja tuottajajärjestön perustamisen ansiosta.

Sen jälkeen kun tuotanto oli käynnistetty uudelleen järjestäytyneesti, ravintoloitsijat ja säilykevalmistajat alkoivat jälleen käyttää cassoulet’n valmistuksessa Haricot de Castelnaudary -papuja. Nykyisellään tuotanto onkin pääasiassa varattu korkealaatuisen cassoulet’n valmistukseen.

”Haricot de Castelnaudary” vastaa erityisominaisuuksiensa vuoksi Castelnaudaryn cassoulet’n tuottajien tarpeisiin kaikilta osin ja on saanut kuluttajien keskuudessa mainetta, mikä näkyy pienten pakkausten myynnin huomattavana lisääntymisenä.

Haricot de Castelnaudary -pavun tuottajajärjestö käynnisti vuonna 1999 papufestivaalin (La fête du Haricot), joka on ollut valtava menestys. Sen jälkeen siitä versoi cassoulet-festivaali (La fête du Cassoulet), jossa otetaan laajemmin huomioon koko toimiala (tuottajat, ravintoloitsijat ja säilykevalmistajat). Pelkästään vuoden 2017 cassoulet-festivaalin aikana tarjoiltiin 40 000 cassoulet-annosta.

Cassoulet-reitillä vieraillaan papuviljelyksillä tutustumassa sen eri ainesosiin, joista ”Haricot de Castelnaudary” on tunnusomaisin.

Noin 50 ravintolaa ja 13 säilykevalmistajaa tarjoaa nykyään tätä perinneruokaa tuotantoalueella. Haricot de Castelnaudary -pavun kysyntä kasvaa jatkuvasti. Castelnaudaryssä sijaitsevan Le Tirou -majatalon, joka mainitaan Michelin Guide 2019 -oppaassa, keittiömestari on todennut seuraavaa: ”Haricot de Castelnaudary -papuja ei tarvitse liottaa eikä kypsentää pitkään. Se kuitenkin kestää hyvin kypsennystä (...).” Carcassonne-huippuravintolan keittiömestari Robert Rodriguez puolestaan on todennut seuraavaa: ”Tässä pavussa on hyvin ohut kuori, ja kypsentämisen jälkeen se ei enää erotu suussasulavasta ja pehmeästä mallosta (...).” Vuodesta 1963 toiminut castelnaudarylainen säilykkeiden valmistaja La Maison Escourrou taasen lisää seuraavaa: ”Osuuskunta toimittaa minulle homogeenisiä eriä, eikä minun tarvitse ottaa käsittelyprosessia käyttöön jokaista erää varten toisin kuin tuontipapujen osalta.”

Viljelyalat kasvavat, koska kuluttajat suosivat laadukkaita paikallisia tuotteita ja tuotannon taloudellinen vaikutus alueen maatilojen taloudelliseen tasapainoon lisääntyy.

Fédération Nationale des Légumes Secs julkaisee säännöllisesti tietoa siitä, mitä hyötyjä pavuista on, mukaan lukien ”Haricot de Castelnaudary”, jota kuvataan seuraavasti: ”(...) valkoinen lingot-tyyppinen papu, jossa on ohut kuori (...)” (FNLS, lehdistötiedote 2016).

Eritelmän julkaisutiedot

(asetuksen 6 artiklan 1 kohdan toinen alakohta)

https://extranet.inao.gouv.fr/fichier/CDC-HaricotCastel.pdf

(1) EUVL L 343, 14.12.2012, s. 1.